Foto: Facebook

CENTAR za građansku hrabrost objavio je na svojoj Facebook stranici naputak Nikole Majcena, župnika iz Volodera, koji je letkom pozvao svoje župljane da kada im pozli ne zovu liječnika - već svećenika. Radi se o letku koji je svećenik objavio još prije tri godine, ali se ovih dana opet masovno shera po društvenim mrežama.



"Najopasnije je što je toliko ljudi umrlo bez sakramenta. Ljudi brzo trče k liječnicima. Oni ne mogu spasiti čovjeka. Najviše ljudi umire po bolnicama. Ako čovjeku pozli najprije pozovite svećenika. Ako je Božji plan da čovjek preživi, stići će i do liječnika. Ako ga je Gospodin odlučio pozvati k sebi, ni svi liječnici svijeta mu neće moći pomoći", stoji na letku.



Objasnio je kakve je rezultate dao njegov poziv.



"Ljudi su me više pozivali nego prije. Nije onako kako bih želio, ali dvije trećine ljudi koji su umrli bez sakramenta, pretvorile su se u jednu", kazao je za N1.



"Ali to ne znači da nisu išli liječniku, ja sam čekao liječnika, ali i on je čekao mene. Htio sam reći vjernicima da ne zaborave zvati svećenike", dodao je.

"Tvrdim i da ako je Božji plan da čovjek preživi, stići će i do liječnika. Liječnik nije gospodar života i smrti i zato se događa da ljudi umiru u bolnicama, gdje su i liječnici i aparati i lijekovi. Ja nisam protiv liječnika, koje je isto dao Bog, ali treba misliti", kazao je župnik Majcen.